Professor: Hidtil uset fænomen i Danmark

Journalistikprofessor Mark Blach Ørsten fra Roskilde Universitet har ikke tidligere set den form for valgkamp i Danmark.

- Jeg kan ikke komme på, at vi har set det her før i danske valgkampe.

Jeg synes jo på ingen måde, det her er moralsk over stregen. Det, der er over stregen, er den måde, Socialdemokraternes kampagnefolk har reageret på. Råbt skrid og fulgt efter dem i 1-2 timer i fem biler i Esbjerg. Jakob Sabro, landsformand, Venstres Ungdom

Han tolker VU-medlemmernes aktion som et udtryk for negativ kampagne. En kampagne, der i sidste ende kan vise sig nyttig for Venstre, hvis de kan fange Mette Frederiksen i et forkert øjeblik.

- Det ligner en negativ kampagne i valgkampen. Valgkampen består jo af mange ting: Saglige argumenter, politiske drillerier og så negative kampagner, hvor man prøver at finde noget snavs på modstanderen og ødelægge kampagnen på en eller anden facon.

- Det her kunne se ud som, at man tog rundt og optog Mette Frederiksen i håb om, at hun sagde et eller andet, som man kunne bruge mod hende.

Mette Frederiksen selv har bemærket og undret sig over de unge Venstre-folk under hendes valgkamp.

- Jeg synes, det er noget mærkeligt noget. Det er nogle unge mennesker, der har fulgt efter mig fra møde til møde, siger hun og spørger:

- Jeg ved ikke, hvad de har tænkt sig at bruge materialet på, så jeg tror bare, jeg vil nøjes med at stille spørgsmålet til Lars Løkke – hvorfor Venstre laver valgkamp på den her måde?

Venstres Ungdom vil fortsætte optagelserne

Hverken Carl Grauballe eller Ivan Al-Hilali er vendt tilbage på DR Nyheders forespørgsel om et interview, men VU-formand Jakob Sabroe ser intet problem i, at Venstres Ungdom filmer S-formanden rundt om i landet.

- To frivillige VU-medlemmer har været til en række af Mette Frederiksens offentlige valgarrangementer. Det har vi, fordi vi synes, hun skylder svar til danskerne. Hvem er det, der skal have ret til den her famøse tidligere pension?